Báðir þjófarnir hlupu á brott . Vísir / vilhelm Innbrotsþjófur , sem braust inn í heimili í miðbæ Reykjavíkur á sjöunda tímanum í gær , tók á rás út úr húsinu þegar hann varð var við íbúa . Í dagbók lögreglu segir að maðurinn hafi náð að taka einhverja muni með sér en að ekki sé vitað hverju var stolið . Þá kom starfsmaður fyrirtækis í miðbænum að manni inni á skrifstofu fyrirtækisins , þar sem hann var í þann mund að stela fartölvu sem þar var . Þjófurinn náði að hlaupa út án tölvunnar . Seint í nótt var tilkynnt um innbrot í „ tónlistarhús í hverfi 101 “ , líkt og það er orðað í dagbók lögreglu . Öryggisverðir höfðu þar orðið varir við manneskju á ferli . Um var að ræða heimilislausa konu sem sofnað hafði inni í húsinu og var komin á stjá . Í dagbók lögreglu segir að konan hafi sagst hafa farið inn í húsið í gærkvöldi en síðan sofnað . Þá hafi hún ætlað að koma sér út er lögregla kom á vettvang . Þá var starfsmaður póstþjónustu að fara með sendingu í hús í Mosfellsbæ þegar hundur réðst að honum og beit hann . Maðurinn ætlaði að leita sér aðstoðar á slysadeild .